Ex statutis huius anni, Martène (*Thesaurus anecdotorum*, t. iv, 1397-1399) tredecim erronee notavit sub anno 1252 ; sub hoc anno 1262 edit iterum decem ex illis, nempe statuta 1, 2, 3, 4, 5, 8, 10, 11, 12, 13 ; cf. supra t. II, p. 375. Anno Domini millesimo ducentesimo sexagesimo secundo statuta sunt haec apud Cistercium tempore Capituli generalis. 1.  Statuit et ordinat Capitulum generale quod cum collectae fuerint in Ordine, patres abbates inter domos quae ratione filiationis spectant ad eos, summam impositam seu imponendam secundum vires facultatum, sive reddituum, teste conscientia, aequaliter dividant, nihil superaddentes, nihil ad usus proprios retinentes praeter moderatas expensas seu usuras, si aliquas propter hoc solvere oportuerit, aliquibus filiis abbatibus ad distributionem huiusmodi convocatis, ita tamen quod ipsi patres abbates ad solvendum pro rata sua secundum legem superius impositam eorum filiis sunt adstricti, et possunt et debent dicti patres filios suos ad solvendum compellere auctoritate Capituli generalis ; qui vero fraudulenter contra formam venerint suprascriptam, auctoritate eiusdem Capituli generalis noverint se suspensos. 2.  Nullus pro culpa sua emissus, ad petitionem saecularium ad reversionis gratiam admittatur. 3.  Item, quaestionem propositam in Capitulo quis deberet vestire hospites in alienis domibus existentes, interpretatur idem Capitulum generale, quod si domus, in qua fuerit hospes, vestimenta generaliter non habuerit, illo anno abbas proprius eisdem providere in vestibus teneatur. 4.  Auctoritate Capituli generalis inhibetur abbatibus Ordinis universi, ne per litteras se obligent de aliquo recipiendo in monachum vel conversum. Litteras autem iam super hoc datas nullius esse roboris denuntiat Capitulum generale. 5.  Item, ordinat Capitulum generale quod ad denuntiationem unius inquisitio nullatenus committatur, nisi denuntiator ad talionem se duxerit obligandum. 6.  Item, statuit et ordinat Capitulum generale quod abbas Vallis magnae in domo scolarium Ordinis in Montepessulano studentium eamdem iurisdictionem et auctoritatem in providendo seu absolvendo habeat, quam habet abbas Claraevallis in domo scolarium Parisiensium, maxime cum dicta domus sit membrum proprium Vallis magnae, et insuper eisdem privilegiis, consuetudinibus et indulgentiis omnibus gaudeat, quibus dicti scolares Parisienses gaudent, et hactenus sunt gavisi, salva semper hospitalitatis gratia, quae in dicta domo de Montepessulano debet hospitibus exhiberi. 7.  Item, concedit et indulget Capitulum generale quod conversi monialium, cum per abbatias Ordinis eos transire contigerit, recipiantur in refectoriis conversorum, dummodo conversis Ordinis conformati sunt in habitu et tonsura. 8.  Ad venerationem Corporis Iesu Christi, et ad securitatem maiorem ordinat Capitulum generale quod abbates, qui voluerint et potuerint, aliquod vas idoneum sibi studeant comparare, in quo corpus dominicum, ad communicandum infirmos securius quam in calice deferatur. 9.  Cum quidam abbates de non veniendo ad Capitulum generale, ratione paupertatis se excusent, decernit idem Capitulum generale excusationem huiusmodi nullam esse, et addit quod qui huiusmodi praetextu ad generale Capitulum eo anno non venerint quo tenentur, poenam sustineant in Usibus constitutam. 10.  Item, statuit et ordinat Capitulum generale quod cum aliquis abbas alicui monacho vel converso suo aliquam grangiam suam ad firmam concedit, soluto censu in quo tenetur monachus vel conversus abbatiae, residuum bonorum sibi commissae grangiae non appropriet, nec praeter ordinationem abbatis aliquid inde facere audeat vel praesumat. 11.  Item, super ingressum mulierum in abbatiis Ordinis auctoritate papalium litterarum, ordinat Capitulum generale quod diffinitio olim super hoc edita ab omnibus observetur. 12.  Cum praeter communem Ordinis habitum quidam abbates Ordinis mantellos habeant, et pelliciis utantur, interdicit Capitulum generale ne diversitas huiusmodi habitus ulterius praesumatur ; qui vero contravenire praesumpserit, et ad usum suum portari fecerit, a vino penitus abstineat, et gradus altaris pariter non ascendat. 13.  Oratio *Deus venerunt gentes*, quae ad missam dici consuevit, et responsorium *Aspice Domine*, penitus revocantur. 14.  Item, ob reverentiam sanctarum XI millium virginum statuit et ordinat Capitulum generale quod festum earum cum duabus missis fiat per Ordinem universum. Historiam autem cum lectionibus in Capitulo praesentatam abbas Vallis Sancti Lamberti deferat ad sequens Capitulum generale, et conversi laborabunt. 15.  In favorem venerabilis patris nostri domini Cistercii conceditur parochianis de Eschardeborc una missa pro defunctis a singulis sacerdotibus Ordinis universi. 16.  Item, ad petitionem reginae Angliae pro sorore sua regina Romanorum dicatur una missa pro defunctis in singulis domibus Ordinis universi, et fiat anniversarium suum in domo de Eleemosyna in crastinum Quatuor Coronatorum. 17.  Petitio comitissae Britanniae de faciendo anniversario suo post obitum suum per universum Ordinem, exauditur. 18.  Petitio nobilis mulieris ducissae Brabantiae de faciendo anniversario ducis mariti sui iam defuncti pridie kalendas martii per universum Ordinem, exauditur. 19.  Petitio nobilis viri Ioannis de Castellione comitis Blesensis de associando patre suo et matre anniversario comitissae Blesensis, exauditur. 20.  Petitio abbatis de Fullentio qui petit fieri anniversarium comitis Convenarum in domo propria, exauditur. 21.  Petitio abbatis de Curia Dei qui petit fieri anniversarium domini Ioannis quondam archidiaconi de Ilbessia in conventu solemniter, exauditur. 22.  Petitio abbatis Loci regii qui petit fieri anniversarium pro fundatoribus suis solemniter in conventu, exauditur. 23.  Petitio domini archiepiscopi Sebillensis de uno monacho de Sacramoenia eidem pro confessore assignando, exauditur. 24.  Petitio abbatis Caraevallis in Lombardia de faciendo festo beati Ambrosii quandocumque Mediolanenses dictum festum faciunt, exauditur. 25.  Petitio filiorum Sancti Galgani de faciendo festo sancti Galgani in domibus eorum cum una missa et XII lectionibus, exauditur. 26.  Petitio comitis de Fusi de duobus monachis et duobus conversis eidem assignandis de domo de Borbona ad divinum officium et alia spiritualia et honesta officia exequenda, exauditur. 27.  Petitio abbatis de Colle victoriae de habendo infirmitorio in quo fundare intendit abbatiam monachorum misericorditer exauditur ita quod domus idonea ad hoc specialiter deputetur. 28.  Petitio ducis Bavariae qui petit sibi in eleemosynarium unum conversum de Sconaugia, exauditur. 29.  Petitio abbatis de Bethania qui petit anniversarium fundatorum suorum fieri in domo sua in conventu solemniter, exauditur. 30.  Petitio abbatis Bonae vallis de dispergendo conventu Stamedii si expedire viderit, exauditur. 31.  Petitio abbatis de Castellione de non suscipiendis hospitibus si conventum suum retinere potuerit per quinquennium, exauditur. 32.  In provincia Remensi fiat festum beati Nichasii et sociorum eius sicut sancti Dionisii et sociorum eius. 33.  Petitio abbatis de Evra qui petit fieri in domo propria festum sancti Cosmae cum XII lectionibus committitur abbati Morimundi, qui in dicta domo fieri faciat si viderit expedire. 34.  Petitio abbatis Sancti Andreae de Sexto qui petit absolvi a susceptione hospitum per triennium, exauditur. 35.  Petitio abbatis de Laude qui petit absolvi a susceptione hospitum per biennium, exauditur. 36.  Petitio abbatis de Ripalta qui petit absolvi a susceptione hospitum per triennium, exauditur. 37.  Petitio abbatis de Coeli porta quae petit pro se et pro filiabus suis absolvi a susceptione hospitum per quadriennium, exauditur. 38.  Petitio abbatis de Lanix qui petit absolvi a susceptione hospitum per triennium, exauditur. 39.  Petitio abbatis de Triragio qui petit absolvi a susceptione hospitum per quadriennium, exauditur. 40.  Petitio abbatis de Regniaco qui petit absolvi a susceptione hospitum per quinquennium si conventum suum retinere potuerit, exauditur. 41.  Petitio abbatis Altaecumbae qui petit absolvi a susceptione hospitum per triennium exauditur, dummodo duarum abbatiarum de linea sua destructarum monachos quantos in domo sua retinere potuerit retineat et sustentet ; reliquos autem ad alias domos ei remittere liceat auctoritate Capituli generalis. 42.  Petitio abbatis Caraevallis qui petit absolvi a susceptione hospitum exauditur per quadriennium, dummodo duodecim personas de Cereto filia sua quasi destructa in domo sua habeat et sustentet. 43.  Cum super enormi facto quorumdam monachorum et conversorum de Borbona qui in abbatem suum manus temerarie iniecerunt clamor devenerit ad Capitulum generale, de Bonofonte et de Fullantio abbatibus committitur auctoritate Capituli generalis quod ad locum personaliter accedentes, convocatis aliis abbatibus diligenter inquisitione facta super excessibus eorumdem ipsos puniant secundum Ordinis instituta, et quoniam longe plus quam conspiratores Ordinis excesserunt, poenae conspiratorum eisdem infligendae adiiciant quod superaddendum iudicaverint, ut posteris a temeritate consimili caveatur. Abbas de Fullantio hoc collegae suo denuntiet. 44.  Sententia suspensionis in fratrem Iacobum quondam abbatem Pontigniacensem auctoritate Capituli generalis lata, a proximo Pascha usque ad tres annos futuros penitus revocatur ; ita tamen quod si domus Pontigniaci illo termino non fuerit indemnis reddita ab illo contractu pariter et usuris, pro quo dicta suspensio a generali Capitulo eidem est inflicta, in quocumque statu vel gradu, aut termino fuerit idem Iacobus praenotatus, in praedictam sententiam auctoritate Capituli generalis retrudetur. Abbas Prulliaci hoc ei denuntiet. 45.  Abbates de regno Portugaliae et de regno Legionensi qui ad generale Capitulum non venerunt, ut tenentur, poenam peragant in Usibus constitutam. Patres abbates hoc eis denuntient. 46.  Abbas Villae longae et omnes alii abbates et maxime de Hispania qui non venerunt ad generale Capitulum ut tenentur nec se excusaverunt, poenam peragant in Usibus constitutam. Patres abbates hoc eis denuntient. 47.  Querela abbatis de Vuaureleya contra quosdam abbates de Anglia committitur abbati Belli loci regis qui convocatis partibus diligenter inquirat et, si de debito sibi constiterit, ipsos ad satisfactionem compellat auctoritate Capituli generalis. 48.  Querela abbatis de Villario iuxta Metum contra abbatem Clariloci, de Castillione et de Bello prato abbatibus committitur in plenaria Ordinis potestate pac[ificanda], etc., et quid inde, etc. 49.  Querela abbatis de Melone contra abbatem de Visaria et contra abbatem de Armentaria, de Foenalibus et de Monte Ramorum abbatibus committitur, etc., ut supra. 50.  Querela abbatis de Villario in Brabantia contra abbatissam de Aquiria, de Valle Sancti Lamberti et de Valle Dei abbatibus committitur, etc. 51.  Querela abbatis Loci regii contra abbatem de Callovio, de Domo Dei et Fontemorum et de Ruppibus abbatibus committitur, etc. 52.  Soror Lisa, monialis Vallis ducis, quia multoties inobediens fuit Ordini, a domo propria emittatur non reversura nisi de licentia Capituli generalis. 53.  Querela abbatissae de Hoch contra abbatissam de Errode, de Balanciis et de Alba abbatibus committitur, etc. 54.  Querela abbatis de Obezina contra abbatem de Flagris, de Bellapertica et de Montepetroso abbatibus committitur, etc. 55.  Querela Fratrum Praedicatorum contra quosdam abbates de Britannia, abbati de Eleemosyna committitur. 56.  Querela abbatis Scalae Dei contra abbatissam de Pulchro visu, de Berdonis et de Sancto Benedicto abbatibus committitur, etc. 57.  Querela abbatis Altae sylvae contra abbatem Clariloci, de Bello prato et de Sancto Benedicto abbatibus committitur, etc. 58.  Inspectio loci in quo petit transferri abbatiam de Velpa, filiam suam, abbas de Salem, de Porta Coeli abbati committitur in plenaria Ordinis potestate, etc. 59.  Inspectio loci in quo intendit fundare abbatiam monachorum nobilis vir Milo, de Plauz et de Zara abbatibus committitur, etc. Abbas de Vilegade hoc eis denuntiet. 60.  Inspectio loci in quo transferre intendit domum suam abbas Silvae regalis, de Bona valle et Vallis magnae abbatibus committitur, etc. 61.  Inspectio abbatiae monialium de Campo solis quam petit incorporari Ordini dominus episcopus Herbibelens[is] et episcopus Babergen[sis], de Hebraco et de Beledense abbatibus committitur, et sit filia Cistercii, etc. 62.  Inspectio loci in quo fundare intendit abbatiam in fundo proprio abbas de Colle victoriae, de Buelio et de Petra fertili abbatibus committitur, etc. 63.  Item committitur eisdem in plenaria Ordinis potestate quod ad abbatiam Sancti Patricii Ordinis sancti Augustini quae Ordini nostro petit incorporari, personaliter accedentes pensatis omnibus quae secundum Ordinem sunt pensanda, illam incorporent si viderint expedire, et quid inde, etc. 64.  Inspectio loci in quo nobilis domina regina Navarrae transferri petit abbatiam de Barrelia, de Fonte bono et de Sacramoenia abbatibus committitur, etc. 65.  Inspectio loci de Campo Sanctae Mariae quem petit incorporari Ordini episcopus et capitulum Basileense, de Bethania et de Porta Coeli abbatibus committitur, et sit filia de Lucelan, etc. 66.  Inspectio loci in quo intendit fundare abbatiam dux Bavariae, de Sconaugia et de Scileriis abbatibus committitur, etc. 67.  Translatio abbatiae Francarum vallium, Aquae bellae et Vallis magnae abbatibus propter aeris corruptionem intolerabilem iterato committitur in plenaria Ordinis potestate, qui incontinenti post generale Capitulum ad locum personaliter accedentes, pensatis omnibus quae secundum Deum et Ordinem sunt pensanda, domum transferant, si viderint expedire, et quid inde, etc. 68.  Abbatibus de Anglia inhibetur auctoritate Capituli generalis ut fines diffinitionum, de convocandis abbatibus pro defendendis libertatibus Ordinis, non excedant. 69.  Proclamationem factam contra abbatem de Firmitate super iniusto, ut dicebatur, processu in electione de Maceriis nuper facta, sic determinat Capitulum generale quod, inquisita veritate plenius et diligentius intellecta, ipsum abbatem in nullo reperit penitus erravisse. 70.  Iudicibus a Capitulo datis super querela abbatis Grandisylvae contra abbatem Gerimundi, abbas Bellaeperticae tertius iudex additur auctoritate Capituli generalis. 71.  Cum venerabiles patres domini cardinales Ordinis nostri super revocatione sex marcharum in domo de Valle salutis fratri Michaeli Exoclanto facta per Capitulum generale, eidem Capitulo direxerint scripta sua, de Voto in Hybernia et de Dublinia abbatibus committitur auctoritate Capituli generalis quod ad locum personaliter accedentes et causam dictae provisionis inquirant et si viderint expedire, dictam provisionem revocent, non expectata ulteriori voluntate Capituli generalis, et quid inde, etc. 72.  Abbati Belli loci regis concedit Capitulum generale quod de monachis in filia sua de Noham existentibus de consilio abbatum de Carreria et de Vuaureleia quos voluerit possit ad domum propriam revocare et alios mittere de consilio eorumdem prout utilitati dictae filiae suae visum fuerit expedire. 73.  Super negotio abbatum de Anglia et de regno Franciae qui possessiones habent et redditus in anglicanis partibus committitur abbati de Vallyres ; quod si praepositi de Vicent et de Bolonia dictos abbates super pedagio solvendo inquietaverint, agat contra dictos praepositos abbatum in expensis communibus eorumdem. 74.  Concedit Capitulum generale abbati de Benedictione Dei pro relevanda paupertate domus suae quod si recuperare potuerit aliquid de legato a comite Forensi cum generali Capitulo facto, illud de gratia eiusdem Capituli habeat et convertat in usus proprios domus suae. 75.  De fratre Galnodo quondam abbate Campensi et aliis de dicta domo occasione eius emissis, abbati Morimundi duxit committendum Capitulum generale quod quando eidem visum fuerit expedire eos faciat revocari. 